Čabaravdić: Apelujem građanima da čuvaju svoju okolinu

Nekoliko mladih sadnica drveća polomljeno je na Kamberovića polju. Nažalost, ovo nije prvi ovakav slučaj. Vandalizam se ponavlja dok adekvatne sankcije i reakcije uglavnom izostaju.

“U prošloj godini zasađeno je oko 200 novih sadnica. Gradska uprava kontinuirano provodi akcije popunjavanja starih drvoreda, prokresavanja i sadnje novih stabala. Osim estetskog ove sadnice imaju i jako važan ekološki značaj jer svako odraslo drvo smanjuje zagađenje te uticaj prašine na zdravlje”, kaže Jasmin Čabaravdić, iz Službe za ekologiju, komunlane i inspekcijske poslove u Gradskoj upravi.

Prije dva dana uništeno je desetak sadnica u vrijednosti oko 1000 KM.

“Ovo nije prvi ovakav slučaj. Do sada su se uništavale klupe, dječija igrališta a sada i drveća. To je plaćeno iz sredstava građana stoga apelujem da čuvamo svoju životnu okolinu”, kaže Čabaravdić.

Samo odgovornim ponašanjem možemo stvoriti sebi ugodnije mjesto za život. Svako novo posađeno drvo znači ugodniji, sretniji i zdraviji okoliš za nas i našu djecu.